臨漳亭觀水分得大字
作者：郭祥正
朝代：宋

paragraphs: 憂民登危亭，注視萬里外。
溟濛雲氣浮，勢與江海匯。
蒼山恐低沉，况復問畎澮。
禾麻安更論，老稚念顛狽。
蛟鼉自出没，牛馬失向背。
雨師恣侵凌，人理亦可罪。
殷殷非雷聲，遠近屋廬壞。
君臣正逢時，上下宜交泰。
驅雲清白日，朗徹照幽怪。
一雨即瀰漫，孰謂乾坤大。